蓬萊閣閒望寫懷
作者：張伯玉
朝代：宋

paragraphs: 越絕開華國，姚虞啟後昆。
昔聞句允霸，今作帝王藩。
地得東南重，山侔岳瀆尊。
平湖來萬壑，翠袖列千門。
市井魚鹽合，居人組繡繁。
牙旗開物表，州宅倚雲根。
六郡趨麟節，三峰出雉垣。
秦游前事廢，禹畫舊書存。
雁鶩來還去，鯨波吐復吞。
菱歌秋溆遠，江信暮潮渾。
石古寒松偃，樓危晝靄昏。
冷光濃可截，秀色淨無痕。
露嫋還堤柳，風飛列寺旛。
深林藏杞梓，芳徑雜蘭蓀。
巧笑花爭艷，嬉遊玉鬭溫。
畫船鵰鷁迅，絳袖綺霞翻。
有意皆行樂，無憂可蒔萱。
鄉惟知俎豆，土亦賁丘樊。
巨舶聯艘至，交衢百貸蕃。
敲冰呈巧手，織素競交鴛。
麗圃紅柑亞，通畦紫芋蹲。
茶先春入焙，筍带雪黏盆。
異萼隨時坼，清香觸處歕。
吳趨慙種蠡，楚些陋湘沅。
往事圖難盡，前修孰可援。
風流王與謝，唱和白兼元。
顧我棲儒竇，胡爲屬使鞬。
迂疎非吏法，蹇淺是辭源。
謬覽先生策，誰調伯氏塤。
翦裁迷幅尺，追琢昧璵璠。
學術何曾取，名場輒屢奔。
技甘同鼫鼠，化敢望溟鯤。
將幕閑留滯，烏臺誤選掄。
埋輪慙避俗，折檻畏當軒。
坎壈人奚顧，覊孤舌但捫。
愛書疑有癖，怕事欲無言。
薪米支離叟，蹄盂炙轂髠。
一爲華省吏，三駕使君轓。
蹭蹬慵成性，龍鍾病愈惛。
因懷邸中紱，來訪道山園。
稅鞅紅塵外，班條碧海垠。
披襟澄沆瀣，緩带滌潺湲。
樂歲歡康洽，高黌禮讓敦。
南宮羅俊彥，東箭藹瑶琨。
退食求凋弊，吹毛析滯寃。
庖刀怯餘刃，櫑劍喜平反。
重祿容虛受，期民肯憚煩。
問賢思水薤，教俗養雞豚。
䆉䅉西成稻，逍遥北海樽。
吏符多鶴立，僚友盡鴻騫。
詎聽棠陰頌，聊袪缿訟諠。
行歌齊繫壤，坐嘯比啼猨。
洞邃宜招隠，時清恥叫閽。
囁嚅揮醉筆，傴僂曝晴暾。
躡險齎長屐，尋幽叱短轅。
窮通方自適，語默且休論。
厭把詩筒發，欣逢酒帟掀。
桔槹肥果茹，竹馬戲兒孫。
以此爲官業，何由報主恩。
冰霜徒勵操，淵谷可驚魂。
蕙帳羞逋客，庭貆鄙素餐。
行當解簪紱，歸老白雲邨。